Geliefde boer grusaam vermoorArgieffoto: Reint Dykema Die liggaam van ’n 72-jarige boer van Delmas in Mpumalanga is Dinsdagoggend op sy plaas aangetref. Die boer is grusaam vermoor. “Soveel só dat die diegene wat vanoggend op die toneel was, van die toneel moes wegloop,” vertel Llewellyn Hemmens, AfriForum se streekshoof vir veiligheid in die Noordstreek. “Daar was verskriklik baie bloed. Dit is duidelik dat daar ’n verskriklike geveg plaasgevind het. Ek het met die polisie gepraat en hulle het ook bevestig dat die boer duidelik ŉ groot geveg opgesit het.” Daar word vermoed dat die boer vroeg Maandagaand in sy plaashuis oorval en geskiet is, nadat die aanvaller(s) deur die agterdeur toegang tot die huis verkry het. Die boer se vasgebinde liggaam is vanoggend in die plaashuis gevind nadat sy familie onraad vermoed het. Daar is ook boodskappe op Whatsapp-groepe uitgestuur voordat die boer se liggaam eindelik in sy sitkamer gevind is. Volgens Hemmens is die agterdeur van die plaashuis oopgebreek. Dit blyk ook of daar skote op dié deur afgevuur is. Daar kon egter nog nie vasgestel word of die skote buite die huis of binne die huis afgevuur is nie. Hemmens sê die jongste moord het die gemeenskap van Delmas geruk. “Hierdie ou was verskriklik betrokke by die gemeenskap.” Die boer van Delmas se identiteit is aan Maroela Media bekend, maar word in dié stadium nog weerhou. AfriForum beplan om traumaberading aan die boer se familie te verskaf. Kol. Donald Mdhluli, polisiewoordvoerder in Mpumalanga, het Dinsdagmiddag bevestig dat die polisie ’n saak van moord ondersoek. Die motief vir die moord is nog onbekend en nog geen inhegtenisneming is al gemaak nie. Sesde aanval in dae Dit is die sesde plaasaanval die afgelope week, sê Hemmens. Maroela Media het vroeër berig ŉ vrou, haar seun en ŉ werker is Donderdagoggend op ’n plaas in die Linton-distrik naby Musina in Limpopo geskiet. ŉ Boer van Waterval-Boven in Mpumalanga is ook Vrydagoggend dood voor sy plaashuis aangetref nadat hy glo herhaaldelik aangerand en met ŉ voorwerp gesteek is. “Daar is definitief ’n skerp toename en al die aanvalle was grusaam. Ons doen ’n beroep op boeregemeenskappe om waaksaam te wees,” sê Hemmens.